Jeremia 2
Rwot pido ki jo Icrael ma niyegi tye ka dok woko cen ki i kome
1Lok pa Rwot obino bota ma wacci, 2“Cit ituc lok man bot jo Jerucalem, wek guwiny. Rwot owaco kuman ni,
Pud apo pi gen ma ibedo kwede i koma nia ka tinoni,
mar ma ibedo kwede macalo nyako ger,
kit ma ibedo ka luba kwede wa i dye tim,
i lobo ma yam pe gicoyo iye kodi mo.
3Icrael onoŋo yam obedo rok ma gikwero obed maleŋ pi Rwot,
macalo cam ma okwoŋo cek ma en okayo.
Jo ducu ma gucamo cam meno gulokke gudoko lubal;
gin maraco obino opoto i komgi,
man Rwot ma owaco.”
4Wuwiny lok pa Rwot, wun jo me ot pa Yakobo, ki wun jo me doggola ducu me ot pa Icrael.
5Rwot dok owaco kuman ni,
“Kit gin aŋo marac ma kwarowu gunoŋo ni atimo
ma omiyo gua woko ki bota gucito woko ka mabor kweda-ni,
gubedo ka lubo gin ma konnye pe,
omiyo gin bene gudoko jo ma konygi pe-ni?
6Gin pe gupenyo ni, ‘Rwot ma okwanyowa woko ki i lobo Ejipt-ni mono tye kwene,
ma otelo wiwa i dye tim,
i lobo tim aroo ma tye iye lwak bur mapol,
i lobo mutwo ki mutu me colpiny ma ocido licuc,
ki lobo ma yam dano mo pe kato ki iye,
ka ma dano mo bene pe bedo iye?’
7Ci akelowu i lobo ma ceko cam mabup adada
wek wuyom cwinywu kun wucamo cam ma ocek iye ki gin mabeco ducu ma tye iye.
Ento i kare ma wubino-ni wubalo lobona woko,
wuloko gipinnya odoko gin me kwer.
8Ajwagi bene gupenyo ni, ‘Rwot mono tye kwene?’
Jo ma gin ludiro i cik bene onoŋo pe giŋeya;
luloc gutimo roc i koma;
lunebi gubedo ka tyeto lok i nyiŋ jok Baal,
gubedo ka lubo kor cal jogi ma pe konyo.”
9Rwot owaco ni,
“Pud abipenyo dogwu,
abipenyo bene wa dog likwayowu.
10Pi meno koŋ iŋol nam ikat loka Caiprac wek inen,
nyo koŋ icwal dano ocit i Kedar
wek ociŋi maber twatwal;
nen ka ce gin ma kit meno yam obedo tye con.
11Tye rok mo ma oloko lubaŋane
pi lubaŋa mo mukene,
kadi bed onoŋo gin jogi mamwa?
Ento jona doŋ guloko Deyogi woko pi gin ma pe konyogi kadi ki acel.
12In polo, bed ki ur pi lok man,
bed ma inen, ma lworo obwoyo komi woko adada,
man Rwot ma owaco,
13pien jona doŋ gutyeko timo bal aryo maraco;
doŋ gubwota woko,
kun an aye abedo-wan it me pii me kwo,
gin dok gukwinyo taŋi pii megi pigi kengi,
taŋi mutur, ma pe twero jolo pii kadi matidi mo.
14“Icrael mono obedo opii?
En latic ma ginywalo anywala i paco?
En doŋ odoko macalo ginayaka kono niŋniŋ?
15Lwak labwor ducu doŋ gukok woko i kome matek,
gubworo kun gikok ki dwangi maloŋo adada.
Gubalo lobone woko odoŋ noŋo;
gaŋine ducu doŋ gudoko wi obur,
laboŋo dano mo ma bedo i igi.
16Medo i kom meno, jo Mempic ki jo Tapanec
doŋ guketo ret i wiye woko.
17Pe wun giwu aye ma wukelo can man i komwu kekenwu
pi bwoto Rwot Lubaŋawu,
i kare ma yam en obedo ka telo yo botwu-ni?
18Doŋ kombeddi ka wucito i Ejipt ci wunoŋo iye kit kony aŋo,
kun wucito ka mato pii ma i kulu Nail?
Nyo ka wucito i Aciria kono wunoŋo iye kit kony aŋo,
kun wucito ka mato pii ma i kulu Euprate?
19Balwu aye bikelo pwod i komwu,
ki bwoto Lubaŋa woko aye bikelo can i komwu me jukowu.
Wuŋe dok wunen ni man gin marac dok me cwercwiny
pi wun me bwoto Rwot Lubaŋawu woko;
kit lworo mo ma wulwora kwede pe i iwu wacel,
man Rwot Lubaŋa me mony aye ma owaco.
Jo Icrael gukwero woro Rwot
20“Yam con wuturo okolwu woko
dok bene wucodo ogwil ma gitwe-yowu kwede woko;
ci wuwacci, ‘Pe abibedo laticci.’
Iyo, i wi cere mamalo ducu
kadi i te yat ma pote oluk-gu
wubedo ka ryebbe piny macalo malaya.
21An yam onoŋo apitowu kun wua ki i kom olok mamit,
akwanyowu ki i kom olok ma nyige ducu beco adada.
Wun dok wucako lokke niŋniŋ ci wudoko olok me tim-mi?
22Kadi bed wulwok komwu ki cabun magwa
kadi bed wulwokke ki cabun ma bwoyone dwoŋ,
lwit bal aliiwu noŋo pud odoŋ tye i nyima,
man Rwot Lubaŋa ma owaco.
23Wutwero waco niŋniŋ ni,
‘An gira pe anyobbe ki bal,
pe bene abedo ka woro jogi Baal’?
Koŋ inen ojwe tyeni ma iwoto kwede i luŋ;
dok myero iŋe gin ma doŋ itimo.
In ibedo calo roya kinaga ma woto lubo yone kene,
24calo kana me tim ma doŋ oŋiyo woko ki bedo i tim,
ma ywayo yamo ki ume kun mito twon!
Aŋa ma twero juko gin ma cwinye pyette iye?
Jo ducu ma giyenye pe myero guol komgi;
gibinoŋe i dwene kikome.
25Gwok tyeni pe iwot kwede laboŋo war,
ki dwani bene wek pe otwo woko ki orwo pii.
Ento in iwaco ni, ‘Pe doŋ konyo,
pien doŋ amaro lubaŋa pa lurok,
dok bene doŋ abiwoto alubo korgi.’
Rwot biketo can i kom jo Icrael
26“Kit macalo lakwo lewic mako ka ce gimako ka kwalo gin mo,
kit meno jo me ot pa Icrael lewic bene bimakogi:
gin kikomgi, lukergi, rwodigi,
ajwagigi, kadi wa lunebigi,
27ma giwaco ki yat mo-ni ni, ‘In i wora,’
dok giwaco ki got mo-ni ni. ‘In
aye ma inywala.’
Pien onoŋo guloko ŋegi woko bota,
pe onoŋo ginena ki waŋgi.
Ento i kare ma gitye i can giwacci,
‘A malo ilarwa!’
28Ento lwak lubaŋawu-gu,
ma wutiyo piwu kenwu gitye kwene?
Wek gua malo ka ce gitwero larowu,
i kare ma noŋo wutye i can;
pien lwak lubaŋawu gipol
ma girom aroma ki wel gaŋiwu, Wun jo Juda.”
29Rwot owacci,
“Piŋo wuŋur i koma?
Wun ducu doŋ onoŋo wujemo woko i koma.
30Yam apwodo litinowu kwe,
pe kitgi oyubbe kadi ki acel;
pala lucwanwu kekenwu aye ma oneko lunebiwu otyeko woko
calo labwor ma owor ma tyeko dano woko.
31Doŋ wun jo me kare man, wuwiny lok pa Rwot.
An mono onoŋo abedo macalo tim bot jo Icrael,
nyo macalo lobo me mutu?
Piŋo kono jona giwacci,
‘Wan wabibedo kit macalo wamito,
pe wabibino boti matwal’?
32Wutamo ni nyako mo wiye twero wil i kom ginaruka me deyone,
nyo nyako ger wiye twero wil i kom gomcine me nyom?
Ento jona wigi owil woko i koma pi lwak nino ma welle pe kwanne.
33“Kit ma dok iŋeyo yo maber me maro kit me tarwaŋ!
Kadi wa mon ma kitgi raco
in aye ma ipwonyogi ki tim me tarwaŋ.
34Dok bene i kom boŋo ma i pyeri
gityeko noŋo iye remo pa lucan ma pe gitye ki bal alii mo;
yam bene pe inoŋogi ka turo ot wek gidony iye.
Doŋ i kom lok magi ducu
35in iwacci, ‘An ape ki bal mo;
adada kinigane doŋ otyeko a woko ki i koma.’
Nen, abiŋolo kop i komi
pi waco ni, ‘Pe onoŋo abalo.’
36Piŋo ibedo ka wirre ki wot kun iloko yoni atata!
Jo Ejipt gibimiyo lewic maki
kit macalo yam jo Aciria guketo lewic i komi-ni.
37Ibia ki kunnu idwogo woko cen ma noŋo idodo ciŋi i wii,
pien Rwot doŋ okwero jo ma it ye ka genogi-ni woko,
dok gin pe gibikonyi miyo ibedo maber wacel.”